b'\n_START_ARTICLE_\nNom\xc3\xb3s\n_START_PARAGRAPH_\nEl nom\xc3\xb3s fou la divisi\xc3\xb3 administrativa de l\'Antic Egipte. El seu nom egipci era "sepat" o sepet per\xc3\xb2 convencionalment s\'utilitza el seu nom grec._NEWLINE_Els primers nom\xc3\xb3s foren entitats independents, i m\xc3\xa9s tard constitu\xc3\xafen divisions administratives. En moments d\'anarquia alguns dels nom\xc3\xb3s va tornar a ser independents temporalment. El nombre de nom\xc3\xb3s fou de quaranta-dos si b\xc3\xa9 al IV i III mil\xc2\xb7lennis eren segurament menys. Amb la dinastia III, segurament regnant Huni, els erudits creuen que set pir\xc3\xa0mides no destinades a sepulcre es van erigir en alguns llocs i que corresponien a les possibles capitals dels nom\xc3\xb3s de Zawiyet el-Mayitin, Abidos, Naqada, el-Kula, Edf\xc3\xba, Seila i Elefantina; aquestes capitals provincials eren tamb\xc3\xa9 centres econ\xc3\xb2mics per les terres de la seva rodalia on vivien la majoria dels egipcis en petits pobles. _NEWLINE_El governant del nom\xc3\xb3s era un pr\xc3\xadncep o nomarca. Quan el poder central no podia controlar el pa\xc3\xads els nomarques es feien m\xc3\xa9s independents i poderosos; algunes vegades van engrandir o embellir les seves capitals. Alguns nomarques van aspirar fins i tot a la corona eg\xc3\xadpcia._NEWLINE_Els nom\xc3\xb3s tenien una capital, niwt, y un temple, het neter, en honor del deu del clan regional, convertit en divinitat titular de la ciutat principal. El nomarca residia a la heka het, i tenia un emblema que el distingia dels altres; els nomarques tenien les seves festes i celebracions locals, i prohibicions rituals i aliment\xc3\xa0ries espec\xc3\xadfiques. _NEWLINE_Els nom\xc3\xb3s de l\'Alt Egipte van existir sense canvis des de l\'antic imperi, per\xc3\xb2 al Baix Egipte es creu que va patir algunes variacions inicialment, augmentant a mesura que algunes zones pantanoses eren convertides en terra \xc3\xbatil. El nombre es va estabilitzar amb 22 nom\xc3\xb3s a l\'Alt Egipte i 20 al Baix. Els nom\xc3\xb3s de l\'Alt Egipte tenien un nom i un estendard.'